8 Jaanong reetsa kafa moporofeti a tlhalosang masole a ga Jehofa wa masomosomo sentle ka teng a le mo ntweng. Re bala jaana mo go Habakuke 3:6, (NW): “[Jehofa Modimo] o ne a ema fela a sa tshikinyege, gore a tle a tshikinye lefatshe. O ne a bona, a bo a dira gore ditšhaba di tlole. Mme dithaba tsa bosafeleng di ne tsa thubaganngwa; dithota tse di nnang ka bosakhutleng di ne tsa obega. Metsamao ya bogologolo ke ya gagwe.” Jehofa o simolola pele ka go “ema fela a sa tshikinyege,” fela jaaka mogenerale a sekaseka lefelo la botlhabanelo. Baba ba gagwe ba a roroma ka ntlha ya letshogo. Ba a lemoga gore ba tlile go tlhabana le mang mme ba garoga dipelo, ba tlolaka ka ntlha ya go tlhobaela. Jesu o ile a bolelela pele nako ya fa “ditso tsotlhe tsa lefatshe di tla ititaya ka ntlha ya selelo sa khutsafalo.” (Mathaio 24:30) Go setse go le thari, ba tla lemoga gore ga go motho ope yo o ka kgonang go thibela thato ya ga Jehofa. Mekgatlho ya batho—tota le e e bonalang e nnetse ruri jaaka “dithaba tsa bosafeleng” le “dithota tse di nnang ka bosakhutleng”—e tla phutlhama. Go tla nna fela jaaka “metsamao ya bogologolo” ya Modimo, fela jaaka a ile a dira mo metlheng ya bogologolo.